หั่นโควตาหวยเหลือ3-5เล่มแก้สลากแพง
บอร์ดสลากฯ เล็งลดโควตาสลากเหลือ 3-5 เล่ม แก้ขายเกินราคา
10 พ.ย. 2558

บอร์ดสลากฯ เล็งลดโควตาสลากเหลือ 3-5 เล่ม แก้ขายเกินราคา
พล.ท.อภิรัชต์ คงสมพงษ์ ประธานคณะกรรมการสำนักงานสลากกินแบ่งรัฐบาล (บอร์ดสลากฯ) เปิดเผยว่า บอร์ดสลากฯ มีมติปรับลดเพดานการสั่งซื้อ-สั่งจองสลากจากรายละ 15 เล่ม เหลือ 10 เล่ม เพื่อกระจายสลากไปยังผู้ค้ารายย่อยมากขึ้น เริ่มมีผลในการซื้อสลากงวดวันที่ 1 ธ.ค.และการจองซื้อสลากล่วงหน้า ในงวดวันที่ 17 ธ.ค.นี้ และหากยังไม่ได้ผลก็จะปรับลดเพดานลงเหลือ 3-5 เล่ม/ราย
นอกจากนี้ ยังได้ปรับวันรับสลากเป็นให้รับก่อน 3 วัน เริ่มวันที่ 3 ธ.ค.เพื่อให้เหลือวันกว้านซื้อเพื่อรวมเล่มน้อยลง ล่าสุดพบยี่ปั๊วรายใหญ่หนึ่งใน 5 เสือกองสลากฯ ใช้เงินกว่า 200 ล้านบาท กว้านซื้อสลากไปขายเกินราคา โดยมีผู้ค้ารายย่อยเป็นลูกข่ายเอาสลากไปขายต่อยี่ปั๊วกว่า 10-20% จากที่ได้โควตา 1.5 หมื่นราย
 "แม้จะมีการใช้ ม.44 เข้ามาดำเนินการจริงจัง ก็ยังมีผู้ที่ไม่เกรงกลัวอยู่ หากจัดการไม่ได้ ก็จะลงพื้นที่สอบถามความต้องการ ถ้ามีกำลังซื้อมากขึ้น ก็จะพิมพ์สลากเพิ่มจาก 100 ล้านฉบับ เป็น 200 ล้านฉบับ" พล.ท.อภิรัชต์ กล่าว